3
1 MAHOPE iho o keia, pane ae la ko Ioba waha, a hoino aku la ia i kona la.
2 Olelo mai la o Ioba, i mai la,
3 E poho wale iho ka la a'u i hanau ai,
A me ka po i oleloia, ua hapaiia he keikikane.
4 E lilo ua la la i pouli;
Mai manao ke Akua ia mai luna mai,
Aole hoi e alohi mai ka malamalama maluna ona.
5 E haukae ka pouli a me ka malu make ia la;
E kau ka naulu maluna ona;
E hooweliweli na wela o ka la ia ia.
6 A o ua po la, e lawe aku ka pouli ia ia;
Aole e hui pu ia oia me na la o ka makahiki;
Mai hookomoia oia iloko o ka helu ana o na malama.
7 Aia hoi, o ua po la, e hooneoneoia oia;
Aole e hookomoia ka leo olioli iloko ona.
8 Na lakou ia e hoino, na ka poe e hoino ana i ua la la,
Ka poe makaukau no ke kanikau ana.
9 E hoopouliia na hoku o kona wa molehulehu:
E kali aku ia i ka malamalama, a loaa ole;
Aole hoi ia e ike i ka wehe ana o ke alaula.
10 No ka mea, aole ia i hoopaa i na puka o ka opu o kuu makuwahine,
Aole hoi ia i huna i ka popilikia mai ko'u maka aku.
11 No ke aha la i make ole ai au mai ka opu mai?
No ke aha la i kaili ole ia kuu ea i kuu puka ana mai ka opu mai?
12 No ke aha la i kokua ai na kuli ia'u?
No ke aha hoi na u, i omo aku ai au?
13 Alaila, ua moe iho au ano, a ua maluhia iho,
Ua hiamoe iho la au, alaila ua maha iho la au,
14 Me na'lii, a me na kuhina o ka honua,
Ka poe i kukulu i na wahi neoneo no lakou:
15 Me na keiki alii paha, ka poe mea gula,
Me ka poe i hoopiha i ko lakou mau hale i ke kala:
16 A, me he mea la i hanau i ka wa, ua ole au;
Me na keiki ike ole i ka malamalama.
17 Malaila e hooki ai ka poe hewa i ka hana kolohe ana;
Malaila hoi e hoomahaia'i ka poe i luhi o ka ikaika.
18 A e hoomaha pu ia'i hoi ka poe pio;
Aole lakou i lohe i ka leo o ka mea hooluhi.
19 O ka mea uuku, a me ka mea nui, aia no malaila;
A o ke kauwa, ua kaawale ia mai kona haku aku.
20 No ke aha la i haawiia mai ai ka malamalama i ka mea popilikia,
A me ke ola i ka mea eha ma ka naau?
21 Ka poe e kali ana i ka make, aole i hiki mai,
A ua oi ko lakou eli ana ia mea, mamua o na waiwai i hunaia;
22 I ka poe hauoli nui me ka olioli,
I ka wa i loaa'i ia lakou ka luakupapau?
23 I ke kanaka i hunaia kona aoao,
I ka mea a ke Akua i hoopuni ai?
24 No ka mea, ua hiki pu mai ko'u kaniuhu ana me kuu ai ana,
A ua nininiia'ku ko'u uwe ana e like me na wai.
25 No ka mea, ua makau au i ka mea makau, a ua hiki mai ia maluna o'u,
A o ka mea a'u i weliweli ai ua hele mai ia io'u nei.
26 Aole au i pomaikai, aole hoi i oluolu,
Aole hoi i maha; aka, hiki mai ka popilikia.